b'\n_START_ARTICLE_\nKhankasj\xc3\xb8en\n_START_PARAGRAPH_\nKhankasj\xc3\xb8en, eller Xingkai-sj\xc3\xb8en (russisk: \xd0\xbe\xcc\x81\xd0\xb7\xd0\xb5\xd1\x80\xd0\xbe \xd0\xa5\xd0\xb0\xcc\x81\xd0\xbd\xd0\xba\xd0\xb0, tradisjonell kinesisk: \xe5\x85\xb4\xe5\x87\xaf\xe6\xb9\x96, forenklet kinesisk: \xe8\x88\x88\xe5\x87\xb1\xe6\xb9\x96, pinyin: X\xc4\xabngk\xc7\x8ei H\xc3\xba), er en innsj\xc3\xb8 p\xc3\xa5 grensa mellom Heilongjiang-provinsen i Kina og Primorskij kraj i Russland. Den ligger 170\xc2\xa0km nord for Vladivostok og 90\xc2\xa0km \xc3\xb8st for Jixi._NEWLINE_Innsj\xc3\xb8en har et gjennomsnittlig areal p\xc3\xa5 4190\xc2\xa0km\xc2\xb2 (kan variere fra 4000 til 4400\xc2\xa0km\xc2\xb2), hvorav 3030\xc2\xa0km\xc2\xb2 i Russland og 1160\xc2\xa0km\xc2\xb2 i Kina. Khankasj\xc3\xb8en er egentlig to innsj\xc3\xb8er, adskilt med en 10\xc2\xa0m sandrygg. Innsj\xc3\xb8breddene er sumppregete, unntatt i nordvest._NEWLINE_Omr\xc3\xa5det rundt sj\xc3\xb8en er et viktig v\xc3\xa5tmarksomr\xc3\xa5de, og er vernet som naturreservat p\xc3\xa5 begge sider av grensa. Mange sjeldne fuglearter, blant annet dvergg\xc3\xa5s, holder til ved Khankasj\xc3\xb8en, som er bemerkelsesverdig, b\xc3\xa5de fra et naturvernsynspunkt, for \xc3\xb8ko-turisme og for vitenskapelig forskning. Omr\xc3\xa5det p\xc3\xa5 den kinesiske siden er statseid og benyttes av kollektivbruk til fiske, jordbruk og husdyrhold._NEWLINE_Innsj\xc3\xb8ens nedb\xc3\xb8rfelt er et sletteland p\xc3\xa5 rundt 16\xc2\xa0890\xc2\xa0km\xc2\xb2, hvorav 97\xc2\xa0% ligger i Russland. I alt 23\xc2\xa0elver (8\xc2\xa0i Kina og 15\xc2\xa0i Russland) munner ut i sj\xc3\xb8en, som har avl\xc3\xb8p mot \xc3\xb8st gjennom grenseelva Sungatsja, ei sideelv til Ussuri, som igjen er ei sideelv til Amur. Sj\xc3\xb8en er sv\xc3\xa6rt grunn, med en gjennomsnittlig dybde p\xc3\xa5 4,5\xc2\xa0meter, og en maksimal dybde p\xc3\xa5 10,6\xc2\xa0meter. Gjennomsnittlig vannvolum er 18,3\xc2\xa0km\xc2\xb3, maksimum 22,6\xc2\xa0km\xc2\xb3.'